Mynwerker aanspreeklik vir vyf se doodArgieffoto ’n Mynwerker van die Phakisa-myn buite Odendaalsrus in die Vrystaat is vroeër vandeesmaand skuldig bevind op vyf aanklagte van strafbare manslag. Dit volg nadat vyf noodreddingswerkers, waarvan vier lede van die vakbond Solidariteit was, in 2010 gedurende ŉ noodlottige ontploffing tydens ŉ brand by die myn omgekom het. Solidariteit het die departement van minerale hulpbronne tydens die ondersoek na die oorsaak van die ongeluk bygestaan, en het die afgestorwenes se naasbestaandes met eise vir beserings aan diens bygestaan. Volgens advokaat Hanlie van Vuuren, verbonde aan Solidariteit se afdeling vir beroepsgesondheid en veiligheid, het die veroordeelde mynwerker in die hof erken dat hy onwettig springstof ondergronds weggesteek en onreëlmatige skietwerk uitgevoer het. Hy het voorts erken dat laasgenoemde die brand veroorsaak het. “Die springstof wat weggesteek is, het tydens die brand ontplof terwyl die noodreddingspan die brand ondersoek het. Om sake te vererger, het die mynwerker nie die nodige sorg aan die dag gelê deur die noodspan te waarsku teen die gevare van die versteekte springstof nie,” het Van Vuuren verduidelik. Die streekshof in Kroonstad het die mynwerker ŉ boete van R40 000 of agt jaar tronkstraf opgelê, waarvan R20 000 of vier jaar gevangenisstraf opgeskort is vir ’n tydperk van vyf jaar, op voorwaarde dat die mynwerker in dié vyf jaar nie weer aan ŉ soortgelyke oortreding skuldig bevind word nie. Van Vuuren het ŉ beroep op alle werkgewers en werknemers gedoen om ten alle tye veiligheidsmaatreëls en -voorskrifte in die werkplek na te kom. “Noodlottige ongelukke soos dié is so onnodig en kan verhoed word. Die handhawing van gesondheid en veiligheid in die werkplek is daarom ononderhandelbaar en daar moet streng teen oortreders opgetree word,” het sy gesê.